Лідачка і хмара  
(казка)  
*Васіль Вітка*

— Мама, я цябе парадую,

Есць усім загад такі:

Брыгадзір сказаў па радыё —

Нам ісці на буракі!

— Лідачка, — спытала мама

А хіба ж табе таксама?

— Ён сказаў: — Усе ідзеце —

I дарослыя, і дзеці.

Пойдзем грамадой вялікай

Ратаваць наш агарод.

Кожны хай бярэ матыку —

Там такі парос асот,

Малачай і лебяда —

Проста гора і бяда.

На праполку, на праполку!

Не спазніцца нам бы хоць.

Нездарма ж і перапёлка

Звала звечара: — Палоць!

— Ты, дачушка, і падняць

Не адолееш матыкі.

— Мамачка, я буду рваць

Той асот і пырнік дзікі.

Добра знаю я свірэпку,

Жоўтую яе берэтку,

Крапіву, іванаў чай,

I драсён, і малачай.

Бач, ужо выходзяць людзі.

Мама, і мяне вазьмі.

Табе сорамна не будзе

За дачку перад людзьмі.

Узяла матуля дочку,

Полудзень, вады біклажку…

— Вось вам вашыя радочкі

На дваіх — не будзе цяжка? —

Глянуў добрымі вачыма

Брыгадзір, не строгі з віду, —

Колькі ж год табе, дзяўчынка?

— Пяты, — адказала Ліда.

Заняла радок, пагнала.

Паляцелі ў завірусе

Сівыя з асоту вусы

I берэткі

Са свірэпкі,

Нават вушы з малачаю…

Ліда ажно заспявала:

— Мама, я радок канчаю!

Толькі што гэта за ліха —

На другім радку прыціхла.

Здаўся ён такі бясконцы,

Што прыцьмела нават сонца.

— Мусіць, мамка, канчаць трэба?

Бач, замурзваецца неба?

Расце хмара — будзе дождж!

Глянуў брыгадзір: — Ну што ж,

I на хмару ёсць управа.

Тут такая, Лідка, справа:

Каб знайшоўся ў нас ахвотнік,

Добры, кемлівы работнік —

Завярнуў бы хмару тую,

Хай у іншы бок прастуе…

— Я пайду і завярну! —

Падахвоцілася Лідка, —

А ў якую старану?

— Лідка, як табе не брыдка,— Дзядзька брыгадзір жартуе…

Брыгадзір нібы не чуе:

— Куды хочаш завярні,

Абы нас яна мінула.

Бачыш, як хвастом крутнула,

Быццам джгаюць авадні?

Паглядзі — зусім жа нізка,

Як дастаць рукою — блізка.

Не паспееш носа ўцерці,

Зможаш граблямі падперці.

Пакуль ногі не паслаблі,

Ухапіла Лідка граблі,

Пайшла хмару падпіраць,

Брыгадзіру памагаць.

А назад — узлескам, лугам

Выбегла на сенажаць.

Тут касцы насустрач — цугам,

Косы вострыя звіняць.

— Куды, Лідачка, хадзіла?

— Па загаду брыгадзіра

Вунь на самы край зямлі,

Дзе дугой гарыць вясёлка.

Нашы сённячы змаглі

Управіцца-такі з праполкай!

Брыгадзір наш будзе рады,

Я дала ўсё ж хмары рады:

Граблямі яе прыгнула

I на захад павярнула…

Што было, тое было,

Не было, дык быць магло.

Па душэўным абавязку

Стаўлю я дзяўчынку ў казку,

Бо дазнаўся кагадзе:

Наша Ліда ўсім надзіва

Зарабіла ў брыгадзіра

Аж дзве нормы за той дзень!